
МОТИВИ
към проекта на Закон за изменение и допълнение на Закона за железопътния транспорт
	Проектът на Закон за изменение и допълнение на Закона за железопътния транспорт предвижда промени, свързани с прилагането на Решение за изпълнение (ЕС) 2018/1614 на Комисията от 25 октомври 2018 година за определяне на спецификации за регистрите на превозните средства, посочени в член 47 от Директива (ЕС) 2016/797 на Европейския парламент и на Съвета, и за изменение и отмяна на Решение 2007/756/ЕО на Комисията (Решение за изпълнение (ЕС) 2018/1614) и прилагането на Регламент (ЕС) № 2021/782 на Европейския парламент и на Съвета от 29 април 2021 година относно правата и задълженията на пътниците, използващи железопътен транспорт (ОВ, L 172/1 от 15 май 2021 г.) (Регламент (ЕС) № 2021/782), с който е отменен Регламент (ЕО) № 1371/2007 на Европейския парламент и на Съвета от 23 октомври 2007 г. относно правата и задълженията на пътниците, използващи железопътен транспорт (ОВ, L 315/14 от 3 декември 2007 г.) (Регламент (ЕО) № 1371/2007). 
	В чл. 5, пар. 1 от Решение за изпълнение (ЕС) 2018/1614 е регламентирано, че всяка държава членка на Европейския съюз трябва да посочи регистриращ орган, който ще обработва заявления и ще актуализира данни в Европейския регистър на превозните средства (ЕРПС) за превозни средства, регистрирани на нейна територия. Съгласно чл. 5, пар. 2 от Решение за изпълнение (ЕС) 2018/1614 регистриращия орган може да бъде националния орган, който отговаря за поддържането и актуализирането на националния регистър на превозните средства. В съответствие с чл. 8 от Решение за изпълнение (ЕС) 2018/1614, държавите членки трябва да прехвърлят данните за регистрираните превозни средства от националните регистри на превозните средства в ЕРПС. Всички държави членки ще използват централизирано регистриране на превозни средства в ЕРПС.
 	Понастоящем, в съответствие с чл. 7, ал. 3, т. 1-3 от Закона за железопътния транспорт (ЗЖТ) Изпълнителна агенция „Железопътна администрация“ води Национален регистър на превозните средства, Регистър на разрешенията за въвеждане в експлоатация на стационарни подсистеми и Регистър на разрешенията за пускане на пазара на превозни средства с област на употреба - железопътната инфраструктура на Република България. 
	В законопроекта с § 1 относно чл. 6, ал. 8 от ЗЖТ се предлага Изпълнителна агенция „Железопътна администрация“ да бъде определена за регистриращ орган в железопътния транспорт съгласно изискванията на Решение за изпълнение (ЕС) 2018/1614. Във връзка с това, с § 2 се предлага да се отмени чл. 7, ал. 3, т. 1 от ЗЖТ, в която е предвидено Изпълнителна агенция „Железопътна администрация“ да води Национален регистър на превозните средства. Агенцията ще води само Регистър на разрешенията за въвеждане в експлоатация на стационарни подсистеми и Регистър на разрешенията за пускане на пазара на превозни средства с област на употреба – железопътната инфраструктура на Република България.
	С § 3 относно чл. 45, ал. 3 и с § 5, т. 1 относно § 1, т. 40 от Допълнителните разпоредби на ЗЖТ се променят препратките относно Националния регистър на превозните средства, като се заменят с препращане към ЕРПС.
	С § 1 се предлага в чл. 6, ал. 4 да се замени отменения Регламент (ЕО) № 1371/2007 относно правата и задълженията на пътниците, използващи железопътен транспорт с новия  Регламент (ЕС) № 2021/782 относно правата и задълженията на пътниците, използващи железопътен транспорт. 
	С § 4 относно чл. 117, ал. 2, т. 11 се предлага Регламент (ЕО) № 1371/2007 относно правата и задълженията на пътниците, използващи железопътен транспорт да се замени с новия Регламент (ЕС) № 2021/782 относно правата и задълженията на пътниците, използващи железопътен транспорт.
	С § 5, т. 2 се предлага т. 41 от Допълнителните разпоредби на ЗЖТ да се отмени. Посочената т. 41 дефинира понятията „лице с увреждания“ и “лице с намалена подвижност“ в съответствие с определенията от член 3, параграф 15 от Регламент (ЕО) № 1371/2007. С приемането на Закона за обществения транспорт бяха направени промени в ЗЖТ и  горепосочените понятия вече не се използват в текстовете на ЗЖТ, тъй като обществените отношения, свързани с правата на пътниците с увреждания или намалена подвижност, използващи железопътен транспорт са регламентирани в Закона за обществения транспорт.  
	В съответствие със становището на дирекция „Координация и модернизация на администрацията“ на Министерския съвет по частичната предварителна оценка на въздействието с § 6 се предлага в срок до 5 години след влизането в сила на законопроекта Изпълнителна агенция „Железопътна администрация“ да извърши последваща оценка на въздействието на закона.

